Die rand presteer teen die dollar(Argieffoto: stevepb/pixabay) Die rand was Woensdag die beste presteerder van ontluikende markte toe dit met 2% tot R17,97 per VSA dollar (USD) gestyg het en teen Vrydagaand teen R17,63 per dollar verhandel het. Die plaaslike geldeenheid se versterking het vandeesweek momentum opgebou en sy sterkste vlak in vyf weke bereik toe dit onder die afgelope 50 dae se gemiddeld van R18,15 per dollar gewissel het, vir die eerste keer hierdie jaar. Dié verligting kom nadat die rand vir byna twee maande reeds swak presteer en oor die R19 per dollar verhandel het. Volgens Gerhard van Onselen, senior ontleder vir Sakeliga, het effe sterker kommoditeitspryse die afgelope paar dae ondersteuning gebied. “Natuurlik was ŉ herstel in die rand-dollar-wisselkoers ná so ŉ akute verswakking te wagte, maar ons sal moet sien hoe die voortsetting van die landwye afsondering, beleidsonsekerheid en ander markbelemmeringe op die plaaslike geldeenheid inwerk,” sê hy. Moody’s se afgradering van die plaaslike geldeenheid aan die einde van Maart het die rand ŉ knou gegee. Met die wêreldwye resessie wat dreig, beskou beleggers ontluikende markte soos dié van Suid-Afrika as riskant, vererger deur vrae oor die land se groeivooruitsigte in die lig van die Covid-19-pandemie en ander binnelandse groeibelemmerings. Daniël du Plessis van Sakeliga verduidelik dat dit belangrik is om te onthou dat die rand – en bates wat in rand waardeer word – tipies hoërisikobeleggings is. “Ons het gesien dat die rand in tye van onsekerheid drasties verswak, selfs al is daar nie ŉ direkte uitwerking op Suid-Afrika nie. Beleggers wil eerder belê in goed soos eerstewêreld-staatseffekte wanneer dit lyk asof daar onstuimigheid op pad is.” Met die huidige opswaai van die rand se waarde teen die dollar kan dit wees dat beleggers effens gemakliker is met meer riskante bates, sê Du Plessis. Die geldeenheid het vanjaar reeds met meer as 20% verswak, die tweede swakste presteerder naas Brasilië. Die rand se wisselkoers met eenhede soos die dollar, euro en pond is van belang omdat dit implikasies inhou vir hoeveel Suid-Afrika vir olie betaal en die verbruiker eindelik vir brandstof opdok, asook hoeveel geld jy moet spaar om oorsee te reis of buitelandse geld as belegging aan te koop. ŉ Land se status van transaksies met die res van die wêreld, of sy betalingsbalans, is volgens die Reserwebank ŉ direkte bepaler van die wisselkoers. Die sterker rand bring ŉ sprankie hoop omdat dit tot ŉ verlaging van sekere produkte se invoerkoste kan lei.